**AMINTIREA TA**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

AMINTIREA TA

În amintirea ta am scris o odă

Ori un haiku, mi-e greu să-mi amintesc.

De ce sunt vagi arome de pagodă

Atunci când înţeleg cât te iubesc?

Din amintirea ta clădesc palate

Cu săli de bal, gavote şi clavire.

Coroană e imensa mea iubire

Şi nestemate celelalte toate.

Cu amintirea ta mă-mbăt ades,

De bucurie cânt şi leg trohei

Slăvesc supus frumosul din femei

Şi-i dau acestui dar un înţeles.

Iar când voi merge iar în univers

Cu amintirea ta moleculară

Născută într-o margine de vară

Nimic din tot ce-a fost nu va fi şters.

Nu se va naşte niciun fizician

Să schimbe drumul amintirii tale.

Când moare timpul în orbite goale

Voi fi un pic de vers eminescian

Vorbind de steaua care-a răsărit

Şi drum de mii de ani prin galaxii.

Din amintire veşnic ai să vii

În timpul meu, în care ne-am iubit.

Căci fiece atom din corpul meu

Legat va fi de amintirea ta

Şi nimerind pe orişicare stea

Te voi iubi de-a pururea, mereu.